text: Ny dødsulykke på Tingvejen
  02 december 2011 kl. 07.13
  En 44-årig mand fra Esbjerg mistede torsdag aften livet, da han i sin bil kom over i den forkerte vognbane og kørte frontalt ind i en modkørende varebil. Manden blev formentligt dræbt på stedet.
  Ulykken fandt sted på Tingvejen lidt syd for Grindsted, oplyser vagtchefen for Sydøstjyllands politi, Hans Hoffensetz.
  Den 44-årige mand kommer kørende på Tingvejen mod Sydvest, da han af ukendte årsager kommer over i den modsatte vognbane, hvor han kører frontalt ind i en varebil, siger Hans Hoffensetz.
  Ulykken fandt sted omkring klokken 22.45 torsdag aften.
  Manden i varebilen, en 29-årig mand også fra Esbjerg, blev efterfølgende overført til sygehuset i Esbjerg, men han slipper efter alt at dømme billigt fra ulykken.
  - Han er blevet syet for en flænge i panden, og for en sikkerhed skyld - der er en enorm kraft, når to biler kører frontalt ind i hinanden - er han blevet til observation natten over.
  Ifølge politiet bliver årsagen til ulykken svær at finde.
  Hastighedsgrænsen på Tingvejen er 80 kilometer i timen. Der er sket en række alvorlige ulykker på den meget lige og brede vej fra Grindsted mod Esbjerg de senere år.
  